
РЕШЕНИЕ 
№ РС-8639-2-19-036
Днес, на 19.06.2019 г., Комисията за противодействия на корупцията и за отнемане на незаконно придобитото имущество /КПКОНПИ/, в състав:
Заместник-председател: Антон Славчев
	Пламен Йоцов - член
	Силвия Къдрева- член
У С Т А Н О В И :
Производство е образувано с рег. № ЦУ01/ 8639-2/26.03.2019г. по реда на чл.47, ал.2 от Закона за противодействие на корупцията и за отнемане на незаконно придобитото имущество (ЗПКОНПИ), въз основа на докладна записка на ръководител звено „Връзки с обществеността“ към Комисията за противодействие на корупцията и за отнемане на незаконно придобитото имущество (КПКОНПИ), с приложени медийни публикации.
Сигналът е насочен срещу Цецка Цачева Данговска – народен представител и Председател на 43-то Народно събрание и Министър на правосъдието в периода м.май 2017- м.март 2019 г.
В сигнала се съдържат твърдения за това, че на 27.07.2018г., докато е била Министър на правосъдието, Цецка Цачева е придобила жилище в *** от търговско дружество „***“, с площ от 198 кв.м., срещу цена в размер на 285 704 лева, или около 670 евро на квадратен метър площ. Посочената цена е много под пазарната цена на квадратен метър площ за района, а и за същата сграда, в която се намира имотът. На 25 януари 2017г., в качеството си на народен представител и Председател на 43-то Народно събрание, Цецка Цачева е гласувала „за“ приемането на Закон за изменение и допълнение на Закона за устройство на територията, с който е направена промяна (§33 от ЗИД ЗУТ – чл.153 от ЗУТ, обн. ДВ бр.13/2017г.), даваща възможност, издаденото на дружество „***“ през 2007г. разрешение за строеж на 34 - етажна сграда, находяща се на *** и изтичащо през 2017г., да бъде удължено с още три години.
Към сигнала са приложени медийни публикации. 
Във връзка с твърденията в сигнала Комисията е изискала и събрала доказателства за проведените в постоянните комисии на 43-то Народно събрание и в парламентарна зала обсъждания и гласувания на Законопроект за изменение и допълнение на Закона за устройство на територията, сигн. 602-01-69/04.11.2016г., с вносител Министерски съвет. От Агенция по вписванията са изискани и предоставени: копие от нотариално дело №294 от 27.07.2018г. на Нотариус Б.Б. с рег. №515 в регистъра на Нотариалната камара, по което е извършена покупко – продажба на недвижим имот с нотариален акт №152, том II, вписан в Служба по вписванията с вх. рег. №49490/ 27.07.2018г., нот. акт 47, том CXII; копия от нотариални актове за покупко-продажба на недвижими имоти с участието на Цецка Цачева: 1.Нотариален акт за покупко-продажба на недвижим имот от 13.03.2017г., под №85, том III, рег. №2148, нот. дело №160 от 2017г., вписан в Служба по вписванията в гр. П.; 2.Нотариален акт за покупко-продажба на недвижим имот от 18.05.2017г., под №158, том V, рег. №4488, нот. дело №424 от 2017г., вписан в Служба по вписванията в гр. П.; 3. Нотариален акт за покупко-продажба на недвижим имот от 28.09.2017г., под №186, том 7, н.д. 564 от 2017г., вписан в Служба по вписванията в гр. Л.; 4. Нотариален акт за покупко-продажба на недвижим имот от 14.03.2018г., под №77, том II, рег. №2159, нот. дело №200 от 2018г., вписан в Служба по вписванията в гр. П.; справка за актуалното състояние на „***“ АД, гр. С****, ЕИК ***. От Министерство на регионалното развитие и благоустройството са изискани и получени доказателства за изготвените и обсъждани проекти на изменения и допълнения в ЗУТ в периода 2015-2017г.
С писма, изх. № ЦУ01-11795 от 13.05.2019г., изх. № ЦУ01/11847 от 14.03.2019г. и изх. № ЦУ01/11882 от 14.05.2019г. са изискани и получени доказателства от Народно събрание – за служебното качество на Цецка Цачева,  от Софийски градски съд - за актуалното състояние на органите за управление и контрол на ПП ГЕРБ за периода от 01.01.2017г. до 01.05.2019г. и от Сметна палата - за декларираните от ПП ГЕРБ дарения, на основание чл.34, ал.4 от Закона за политическите партии, за периода 2015 - 2019 година.
Комисията служебно е направила справки в Търговски регистър по партидата на „***“ АД, гр. С***, ЕИК ***, в Имотен регистър към Агенция по вписванията по името на Цецка Цачева и по партидата на „****“ АД, гр. С***, ЕИК ***, както и справка в Регистъра на лицата, заемащи висши публични длъжности на КПКОНПИ – за подадените от Цачева декларации по чл.35, ал.1, т.2 от ЗПКОНПИ.
Комисията служебно е извършила справка и в регистър НБД „Население“ за Цецка Цачева. 
Към настоящата преписка са приобщени писмени обяснения, дадени по реда на ЗПКОНПИ от В.И.М. на 05.04.2019г., от П.М.М., дадени на 15.04.2019г. и от Цецка Цачева, дадени на 18.04.2019г.
След като обсъди събраните в хода на административното производство доказателства, комисията установи следното от фактическа страна:
Цецка Цачева Данговска е избрана за народен представител в 43-то Народно събрание на проведените предсрочни парламентарни избори на 5.10.2014г. Същата е подписала клетвен лист като народен представител на 27.10.2014г. На същата дата е избрана за председател на 43-то Народно събрание. 
С Решение на 44-то Народно събрание за избиране на Министерски съвет на Република България от 04.05.2017г. Цецка Цачева е избрана за Министър на правосъдието, като на същата дата е подписала и клетвен лист. С Решение за персонални промени в Министерския съвет на Република България от 05.04.2019г. 44-то Народно събрание е освободило Цецка Цачева Данговска като Министър на правосъдието.
От събраните по преписката доказателства се установи, че като народен представител и Председател на 43-то Народно събрание Цецка Цачева е присъствала на заседанието, проведено на 25.01.2017г. и е взела участие при второто гласуване на внесения от Министерски съвет Закон за изменение и допълнение на Закона за устройство на територията (ЗИД на ЗУТ) с № 602-01-69/04.11.2016г. В това число, тя е гласувала „за“ внесените между първо и второ гласуване промени в §29 от законопроекта на вносителя, който в окончателната му редакция става §33 и с който се правят изменения и допълнения в чл.153 от ЗУТ, касаещи издаването, презаверяването и прекратяването на действието на разрешението за строеж.
На 22.08.2017г. Цецка Цачева Данговска, в качеството на купувач, е сключила Предварителен договор за строителство и покупко-продажба на недвижим имот в груб строеж с „***“ АД, ЕИК ***, в качеството на продавач. По силата на договора продавачът се задължава да прехвърли на купувача правото на собственост в груб строеж върху недвижими имоти, находящи се в изграждащата се жилищна сграда в Поземлен имот с идентификатор 68134.801.2301 по кадастралната карта и кадастралните регистри на гр. С***, одобрени със Заповед № РД-18-95/18.12.2015г. на Изпълнителния директор на АГКК, на адрес: ***, целият с площ 1881 кв.м., а именно:
Апартамент №32, находящ се на 7-я етаж, кота +19.30 м, с обща площ от 212, 80 кв.м., от които застроена площ 198, 70 кв.м. и покрив – прилежаща част към апартамента – 14,10 кв.м., заедно със съответните идеални части от общите части на сградата и от правото на строеж върху урегулирания поземлен имот;
Гараж №4, на първи сутеренен етаж на жилищната сграда, кота – 3,00 м., със застроена площ от 20,20 кв.м., заедно със съответните идеални части от общите части на сградата, идеални части от маневреното пространство и от правото на строеж върху урегулирания поземлен имот.
Продажната цена на описания недвижим имот в груб строеж е в размер на 138 000 EUR /сто тридесет и осем хиляди евро/ и е платима на три вноски: 17 800 евро – при подписване на договора, 17 800 евро – при подписване на Акт №14, но не по-късно от 31.10.2017 г. и 102 240 евро – при подписване на Акт №15, но не по-късно от 31.07.2018г. Продажната цена включва стойността на идеалните части от общите части на сградата, от правото на строеж върху урегулирания поземлен имот и стойността на строително-монтажните работи до Акт №15 на недвижимия имот.
Отделно от горното, страните се договарят продавачът да извърши строително- монтажни работи в описания по-горе имот след Акт №15 до Акт №16, за които купувачът следва да му заплати сума в размер на 110 400 EUR /сто и десет хиляди и четиристотин евро/, платима след продажбата на недвижим имот в гр. Плевен, но не по-късно от 31.05.2019г.
Съгласно чл.20 от цитирания договор, купувачът има право да посочи трето лице, на което да бъде прехвърлено правото на собственост върху имотите в груб строеж с нотариален акт. Предвидено е, че в този случай купувачът отговаря солидарно с посоченото трето лице за купувач по нотариалния акт за плащането на договорените суми.
На 27.07.2018 г. пред Нотариус Б.Б., вписана в регистъра на Нотариалната камара с рег. №515, с район на действие Софийски районен съд, е подписан Нотариален акт №152, том II, рег. №6379 по нот.дело №294 от 2018г., по силата на който „*** “ АД, гр.С***, ЕИК ***, продава ¾ идеални части от описаните по-горе имоти на Цецка Цачева Данговска и ¼ от същите – на И.Ц.Т. за обща продажна цена в размер на 138 001, 26 EUR /сто тридесет и осем хиляди и едно и 0,26 евро/, с вкл. ДДС, която сума е заплатена от купувачите на продавача напълно и по банков път преди подписване на нотариалния акт, в съотношение: 103 501, 26 EUR /сто и три хиляди петстотин и едно и 0,26 евро/ - от Цецка Цачева Данговска и 34 500 EUR /тридесет и четири хиляди и петстотин евро/ - от И.Ц.Т. Страните по нотариалния акт са декларирали, че това е действително уговорената между тях продажна цена.
Посочената в нотариалния акт данъчната оценка за Апартамент №32, изграден в груб строеж, е в размер на 265 539, 10 лева, а за Гараж №4 е в размер на 20 165 лева.
По нотариалната преписката е приложена и подписаната на 27.07.2018г. от Цецка Цачева Декларация по чл.66, ал.2 от Закона за мерките за изпиране на пари, в която същата е декларирала, че заплатената от нея за покупката сума в размер на 103 501, 26 EUR /сто и три хиляди петстотин и едно и 0,26 евро/ е от „продажба на недвижими имоти, земеделски земи (наследствени) и спестявания“.
По преписката са представени още: 1. Нотариален акт за покупко-продажба на недвижим имот от 13.03.2017г., под №85, том III, рег. №2148, нот. дело №160 от 2017г., вписан в Служба по вписванията в гр. П. с вх. рег. № 2449, Акт №197, том V, от който е видно, че Р.В.Д. и Цецка Цачева Данговска са продали свой Офис №2, находящ се в град П., със застроена площ 23, 82 кв.м., ведно със съответните идеални части от правото на строеж, за сума в размер на 22 700 лева.; 2. Нотариален акт за покупко-продажба на недвижим имот от 18.05.2017г., под №158, том V, рег. №4488, нот. дело №424 от 2017г., вписан в Служба по вписванията в гр. П. с вх. рег. № 5418, Акт №162, том 13, от който е видно, че И.Ц.Т., Цецка Цачева Данговска и Г.Ц.Ц. са продали свой апартамент в град П., със застроена площ от 85 кв.м., ведно с избено помещение с площ 7 кв.м. и таванска помещение с площ от 5, 46 кв.м., ведно със съответните идеални части от общите части на сградата и от правото на строеж, за сума в размер на 63 740 лева; 3. Нотариален акт за покупко-продажба на недвижим имот от 28.09.2017г., под №186, том 7, н.д. 564 от 2017г., вписан в Служба по вписванията в гр. Л. с вх. рег. №5351/2017г., акт №7, том 14, от който е видно, че Цецка Цачева Данговска и И.Ц.Т. са продали своите идеални части, съответно по1/12 всяка от тях, от поземлени имоти с обща площ 70 986 кв.м. площ в землището на с. Д., общ. У., обл. Ловеч, за което същите са получили общо сума в размер на 13 612, 50 лева; 4. Нотариален акт за покупко-продажба на недвижим имот от 14.03.2018г., под №77, том II, рег. №2159, нот. дело №200 от 2018г., вписан в Служба по вписванията в гр. П***** с вх. рег. №2368, Акт №114, том VI, от който е видно, че Р.В.Д. и Цецка Цачева Данговска са продали свой Офис №26, находящ се в град П., със застроена площ 33, 10 кв.м., ведно със съответните идеални части от общите части на сградата и от правото на строеж, за сума в размер на 49 680 лева.
Видно от справка в Имотен регистър към Агенция по вписванията по името на Цецка Цачева, отделно от гореописаните сделки, на 28.09.2017г. Цачева е продала собствените си идеални части, заедно с останалите съсобственици на поземлени имоти, с обща площ от 152 557 кв.м., находящи се в землището на с. Д., общ. У., обл. Ловеч (Акт №4, том 14 от 2017 г., СВ-Л.). Заедно със съпруга й Р.Д., на 08.10.2018 г. са извършили продажба на Апартамент №9, на етаж 3-ти в ***“ в гр. П., със застроена площ от 137, 230 кв.м. (Акт №46, том 27 от 2018 г., СВ-П.), а на 08.07.2014 г. двамата са извършили продажба на Ателие за творческа дейност (преустроено) с площ от 54,740 кв.м. на ***“ в гр. П. (Акт№71, том 28 за 2014 г., СВ-П.). Със сестра й И.Т. и майка й Г.Ц., на 10.12.2014г. са извършили продажба на гараж №13, с площ от 16 кв.м., находящ се в гр. П., ***(Акт №16, том 52 за 2014 г., СВ-П.).
От справка в НБД „Население“ е видно, че Г.Ц.Ц. с ЕГН*** е майка на Цецка Цачева Данговска с ЕГН *** и И.Ц.Т. с ЕГН ***. Цецка Цачева има сключен граждански брак с Р.В.Д. с ЕГН ***. Не се установи родство между Цецка Цачева и лицата-членове на Съвета на директорите на “*** “ АД, гр. София, ЕИК ***.
Видно от справка в Търговски регистър “**** “ АД, гр. С***, ЕИК ***, се представлява от Д.Ж.Ж. и В.И.М., действащи поотделно. Дружеството има Съвет на директорите, в който освен посочените представляващи се включват още П. М. М., М. Я. Д. и С. Л. Л. Размерът на внесения в дружеството капитал е в размер на 4 990 000 лева, разпределен в 39920 поименни акции от по 125 лева, от които 39919 поименни акции притежавани от В. М. и 1 поименна акция – от П. М. В предмета на дружеството се включват: проектиране, строителство, сделки с недвижими имоти, вътрешна и външна търговия и други.  
По преписката е представен Протокол от заседание на Съвета на директорите на “**** “ АД от 06.03.2017г., на което е взето решение за продажба на собствените на дружеството недвижими имоти, находящи се в новостроящата се сграда в Поземлен имот с класификатор 68134.801.2301 по кадастралната карта и кадастралните регистри на гр. С***, одобрени със Заповед № РД-18-95/18.12.2015г. на Изпълнителния директор на АГКК, на адрес: ***, , целият с площ 1881 кв.м., при условия и на лица, каквито представляващите и управляващи дружеството намерят за добре.
От представени по преписката решения на СГС по фирмено дело №1545 по описа за 2007г. е видно, че Цецка Цачева Данговска е била член на Изпълнителната комисия на Политическа партия „ГЕРБ“ от м. април 2014г. до 28.04.2018г.
В периода 2015-2018г. ПП „ГЕРБ“ не е получавала дарения по чл.34, ал.4 от Закона за политическите партии /ЗПП/ от физически лица - членове на органите на управление на “*** “ АД, видно от представени по преписката с писмо от Сметна палата, вх. № ЦУ01/12340 от 21.05.2019г., декларации по чл.34, ал.4 от ЗПП. 
В приобщените по преписката писмени обяснения на Цецка Цачева от 18.04.2019г., същата заявява, че в началото на 2017г. се е поинтересувала от строителство на жилища в ***. Видяла е табела на строителен обект в района с името на фирма „****“. От интернет е намерила офиса на дружеството, където е отишла сама и се е срещнала с В.М.В разговор с нея е споделила, че търси да закупи жилище в района, но е в процес на продажба на лични и наследствени имоти в гр. П. и в с. Д. Във връзка с това, М. й е предложила да сключат предварителен договор за покупко-продажба, като извършат авансово плащане и последващо прехвърляне в груб строеж, след което да предвидят по-дълъг срок за допълнителни довършителни работи и съответното заплащане за тях. Произходът на средствата, с които са закупени имотите са изцяло лични – от продажба на собствени недвижими имоти и спестени от заплати. Всички вноски, с които е платен апартаментът на груб строеж, са превеждани по банков път, с преводни нареждания. Имотите са декларирани в съответния район на Столична община и за тях са платени данъци.
Горното се потвърждава и от обясненията на В.М. от 05.04.2019г. и на П.М. от 15.04.2019г. Същите заявяват, че не са се познавали с Цецка Цачева, преди нейното идване в офиса им. Имотът е бил обявен единствено на сайта на „***“, каквато е политиката и практиката на дружеството за всички негови имоти. Условията на покупко-продажбата са договорени от М. и Цачева в началото на строителството на сградата, като е предвидено след приемането й /Акт 15/ да се извърши доплащане към продажната цена в размер на 110 400 евро за допълнителни довършителни работи.
Въз основа на така изяснената фактическа обстановка, комисията установи следното от правна страна:
Сигналът е по чл.47, ал.2 от ЗПКОНПИ. 
За да е осъществен конфликт на интереси по смисъла на чл.2 от ЗПУКИ (отм.) чл.52 от Закона за противодействие на корупцията и за отнемане на незаконно придобитото имущество (ЗПКОНПИ), трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл.2 от ЗПУКИ (отм.), респективно в чл.53 и чл.54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по- ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Цецка Цачева Данговска, в качеството си на народен представител и Председател на 43-то Народно събрание е била лице, заемащо публична длъжност по чл.3, ал.1, т.3 от ЗПУКИ (отм.). Като Министър на правосъдието в периода от 04.05.2017г. до 05.04.2019г. Цачева е била лице, заемащо публична длъжност по смисъла на чл.3, ал.1, т.4 от ЗПУКИ (отм.), а след влизане в сила на ЗПКОНПИ на 23.01.2018г. – лице, заемащо висша публична длъжност по смисъла на чл.6, ал.1, т.3 от закона и компетентна да се произнесе относно наличието или липсата на конфликт на интереси по отношение на нея е КПКОНПИ.
По силата на разпоредбите на чл.86 и чл.87 от Конституцията на Република България народният представител има няколко основни задължения по служба- задължението да участва в постановяването на актове, в това число законодателни актове, приемани от Народното събрание, да участва в постоянни и временни комисии. В кръга на правомощията на народния представител влиза както законодателната инициатива, така и правото и задължението да гласува при приемане на законодателните актове. 
Председателят на Народното събрание представлява Народното събрание. В правомощията му, съгласно чл.77 от Конституцията на Република България (КРБ) е да ръководи разискванията и гласуванията в заседанията на Народното събрание. Той предлага проект за дневен ред на заседанията; открива, ръководи ги и ги закрива и осигурява реда в заседателната зала; удостоверява с подписа си съдържанието на приетите актове; разпорежда да бъдат обнародвани обръщенията, декларациите и решенията, приети от Народното събрание. Правилника за организацията и дейността на Народното събрание конкретизира и доразвива разпоредбите на Конституцията, като определя, че: председателят разпределя законопроектите между комисиите; определя местата на парламентарните групи, президента и членовете на Министерски съвет в залата; удостоверява с подписа си стенографските дневници от заседанията; следи за спазването на правилника. Заедно с всичките си правомощия председателят притежава всички права и задължения, каквито имат останалите народни представители.  
На 04.11.2016г. в 43-то Народно събрание е внесен Законопроектът № 602-01-69/ 04.11.2016г. за изменение и допълнение на Закона за устройство на територията /ЗИД на ЗУТ/, с вносител Министерския съвет. Законопроектът е разпределен по комисии, както следва: Комисия по регионална политика, благоустройство и местно самоуправление, Комисия по околната среда и водите и Комисия по земеделието и храните. Като Председател на 43-то Народно събрание Цецка Ц. не е участвала в постоянни комисии.
	В §29 на внесения от Министерски съвет ЗИД на ЗУТ е предвидена промяна в чл.153, както следва:
„ В чл.153 се правят следните изменения и допълнения:
1. Създава се нова ал. 4:
(4) „Презаверяване на разрешението за строеж се извършва от органа, който го е издал в 14-дневен срок от подаване на заявление, след преценка за съответствие с предвижданията на действащия подробен устройствен план, както и с изискванията на влезли в сила административни актове по Закона за опазване на околната среда, Закона за биологичното разнообразие, Закона за културното наследство или друг специален закон, които в зависимост от вида и големината на строежа са необходимо условие за разрешаване на строителството. Презаверката се извършва еднократно и се отразява върху всички екземпляри на издаденото разрешение за строеж. Презавереното разрешение за строеж губи правно действие в сроковете по ал.2, които започват да текат от датата на презаверяването.
2. Досегашните ал.4 и ал.5 стават съответно ал.5 и ал.6“
Първото гласуване на законопроекта в пленарна зала се е състояло но 16.12.2016 година.
Между първо и второ гласуване на ЗИД на ЗУТ народният представител А.Н. е внесъл в Народното събрание две нови предложения към него, касаещи чл.153 от ЗУТ, с вх. № 754-04-10 от 09.01.2017г. и съответно с вх.№ 754-04-12 от 09.01.2017г.
С първото предложение с вх.№ 754-04-10 от 09.01.2017 г. се внасят промени в §29 на вносителя, като в чл.153, ал.4, се изменя така: 
	„Презаверяване на разрешението за строеж се извършва от органа, който го е издал в 14-дневен срок от подаване на заявление, след служебна проверка за съответствие с предвижданията на действащия подробен устройствен план, както и с изискванията на влезли в сила административни актове по Закона за опазване на околната среда, Закона за биологичното разнообразие, Закона за културното наследство или друг специален закон, които в зависимост от вида и големината на строежа са необходимо условие за разрешаване на строителството. Презаверката е административна услуга, която се извършва еднократно чрез вписване върху всички екземпляри на издаденото разрешение за строеж. Презавереното разрешение за строеж губи правно действие в сроковете по ал.2, които започват да текат от датата на презаверяване.“
	С второто предложение с вх.№ 754-04-12 от 10.01.2017г. §29 от законопроекта на вносителя се изменя, както следва: 
„В чл.153 се правят следните изменения и допълнения:
1.Алинея втора се изменя така: 
(2) Разрешението за строеж губи правно действие, когато:
1. в продължение на три години от влизането му в сила не е започнало строителството;
2. в продължение на 5 години от започване на строителството не е завършен грубият строеж, включително покривът на сградите;
3. в продължение на 10 години от започване на строителството на елементи на техническата инфраструктура то не е завършено или не е завършен грубият строеж, включително покривът на сградите за обектите по чл. 137, ал. 1, т. 1 и 2, за националните обекти, за обектите с национално значение и за обектите с първостепенно общинско значение.
В ал.3 изречение второ се заличава.
Създават се нови ал.4, 5 и 6:
(4) Презаверяване на разрешението за строеж в случаите по ал.2, т.1 подновява срока за започване на строителството, а презаверяването на разрешението за строеж в случаите по т.2 и 3 подновява срока за завършване на строителството. 
(5) Разрешението за строеж може да се презаверява само веднъж - за подновяване на срока за започване на строежа или за подновяване на срока за завършване на строежа. 
(6) Презаверка на разрешението за строеж може да бъде поискана от възложителя на строежа в тримесечен срок от изтичането на срока по ал.2 Презаверяването на разрешението за строеж се извършва от органа, който го е издал в 14-дневен срок от подаване на заявлението. В случаите по ал.2, т.1 презаверката се извършва след преценка от органа, който го е издал, за съответствие с предвижданията на действащия подробен устройствен план, както и с изискванията на влезли в сила административни актове по Закона за опазване на околната среда, Закона за биологичното разнообразие, Закона за културното наследство или друг специален закон, които в зависимост от вида и големината на строежа са необходимо условие за разрешаване на строителството. Презаверката се извършва еднократно и се отразява върху всички екземпляри на издаденото разрешение за строеж.
Досегашната ал.4 става ал. 7 и се изменя така:
(7) При презаверяване на разрешението за строеж се заплаща 50 на сто от предвидената такса за издаване на разрешение за строеж.
Създава се нова ал. 8:
(8) Презавереното разрешение за строеж губи правно действие след изтичането на срока, за който е презаверено, ако не е започнато или съответно не е завършено строителството.
Досегашната ал. 5 става ал.9.“
Двете цитирани по-горе предложения за изменение и допълнение на §29 от законопроекта на вносителя, са внесени за обсъждане и гласуване в пленарна зала на 25.01.2017г., при второто гласуване на внесения от Министерски съвет ЗИД на ЗУТ 602-01-69/04.11.2016г.
Предложенията са приети от народните представители със 76 гласа „за“, без гласували „против“ и „въздържал се“, като §29 става §33 в окончателната редакция, приета от народните представители.
Вносителят на ЗИД на ЗУТ с № 602-01-69/04.11.2016г., в лицето на Министерски съвет, е предвидил с §63, ал.1, че „започнатите производства по одобряване на инвестиционни проекти и издаване на разрешения за строеж до влизането в сила на този закон се довършват по досегашния ред. За започнато производство по одобряване на инвестиционен проект и издаване на разрешение за строеж се смята внасянето на инвестиционен проект за одобряване от компетентния орган.“
Предложението е прието на второ гласуване, като става § 58 от приетия ЗИД на ЗУТ. 
От анализа на събраните по преписката доказателства става ясно, че Цецка Цачева Данговска, като народен представител и Председател на 43-то Народно събрание на Република България не е участвала като вносител на изменения и допълнения в Закона за устройство на територията (ЗУТ). Тя не е участвала пряко и в обсъждането на внесените предложения за изменения и допълнения в ЗУТ. Като Председател на 43-то Народно събрание тя е упражнила свои правомощия по чл.77, ал.1, т.3 от КРБ, като е председателствала по-голямата част от заседанието при провеждане на второто гласуване на ЗИД на ЗУТ, като в частта при гласуването на §29 от законопроекта на вносителя (§33 от окончателната редакция), заседанието е ръководено от заместник-председателя на 43-то Народно събрание Д.Г.В качеството си на народен представител Цецка Цачева е гласувала „за“ приемането на предложението на народния представител А.Н. за изменение и допълнение на §29 от законопроекта на вносителя (§33 от окончателната редакция), с което също е упражнила свои правомощия по служба.
Наличието на лице, заемащо публична личност и упражнени от същото правомощия по служба са две от предпоставките за да е осъществен състава на „конфликт на интереси“ по чл.2, ал.1 от ЗПУКИ (отм.). В случая, обаче, липсва третата кумулативна предпоставка, а именно – наличието на частен интерес. Макар и да е упражнила правото си на глас при приемане на законопроекта за изменение и допълнение на Закона за устройство на територията, в частност на §33 от същия, видно от съдържанието на приетите текстове, за Цецка Ц. не е налице релевантен частен интерес по смисъла на чл.2, ал.2 от ЗПУКИ (отм.), който би могъл да доведе до облага от материален или нематериален характер за нея самата или за свързано с нея лице. 
Това е така, тъй като от събраните в хода на производството доказателства не се установи Цецка Цачева или свързано с нея лице да има частен интерес от гласуваните законови промени.
Не се установи тя самата или свързано с нея лице да притежава поименни акции или да участва в управителните или контролни органи на дружеството „***“ АД или да е в състояние на друг вид „икономически зависимости“ с дружеството или с което и да е от лицата-участници в собствеността или в управлението му, което би обусловило свързаност помежду им по смисъла на §1, т.1 от ДР на ЗПУКИ (отм.), респ. §15, б.“б“ от ДР на ЗПКОНПИ. 
Твърденията за „*** “ АД са, че същото е било облагодетелствано от гласуваните промени в ЗУТ и в частност тези, касаещи удължаване на срока на издаденото разрешение за строеж за техен обект, т.н. „***“, находящ се на *** в град С***, което би могло да провокира възможността за предоставяне на имоти на занижени цени на лица, заемащи публична длъжност, участвали в гласуването на тези промени.
Тези твърдения почиват на факта, че съгласно действащото законодателство до приемане на промените от 25.01.2017г. в ЗУТ, разрешението за строеж има валидност 5 години от издаването му, с възможност за еднократно подновяване. Разрешението за строеж губи своето правно действие след изтичането на общо 10 годишният срок, ако строежът не е завършен в груб вид, до покрив или до така нареченият Акт 14. 
В конкретният казус, за сградата „***“ е издадено Разрешение за строеж №134 от 26.01.2007г., влязло в сила на 01.03.2007г. Съгласно тогава действащото законодателство разрешението за строеж е изтичало през 2012 г., поради което същото е било презаверено със заповед №РД-09-50-1027 от 19.11.2012 г. за период от 5 години. Необходимо условие за извършване на презаверката е да са били налице някакви действия по строителството. Такова в случая се явява даването на строителна линия, открита с Акт №2 през 2010 година. По този начин срокът за довършване на сградата на етап груб строеж е удължен до м. ноември 2017 г. С направените промени през м. януари 2017г. ( с §33 от ЗИД ЗУТ) срокът за строителното разрешение важи 10 години, но от откриване на строителната линия, т.е в конкретния казус, ако тези промени важаха и за заварените случаи, то разрешението за строеж за „***“ би важало до 2020 година. 
Важно в случая е да се подчертае, че с приетия на 25.01.2017г. от 43-то Народно събрание на 25.01.2017г. §58 от ЗИД на ЗУТ, е предвидено, че започнатите производства по одобряване на инвестиционни проекти и издаване на разрешения за строеж до влизането в сила на този закон се довършват по досегашния ред, т.е промените нямат ретроактивно действие. В същото време, промените касаят неограничен кръг субекти. Те са задължителни за всички и не формират предимство или по-благоприятно положение за конкретно лице – физическо или юридическо.
Фактът, че на 22.08.2017г. Цецка Цачева Данговска, в качеството си на купувач, е сключила Предварителен договор за строителство и покупко-продажба на недвижим имот в груб строеж, т.е. „на зелено“ с „**** “ АД, ЕИК ***, като продавач, както и че е подписала със същото дружество Нотариален акт №152, том II, рег. № 6379 по нот.дело № 294 от 2018 г. на 27.07.2018 г., не може да се вмести в нито една от разпоредбите по Глава Втора „Забрани при изпълнение на публична длъжност“ от ЗПУКИ (отм). В случая, тя е действала като физическо лице, участник в гражданскоправния оборот, сама е посетила офиса на фирмата в търсене на жилище и е договорила условията за неговото придобиване, което се потвърждава и от нейните и от писмените обяснения на управителя на дружеството В.М., и от тези на нейния съпруг и член на съвета на директорите на дружеството П.М.Ц. не е била поставена в по-благоприятно положение от останалите купувачи, закупили имоти „на зелено“, което се потвърждава и от договорената цена по сключения предварителен договор. Общата цена по покупко-продажбата, до Акт №16, се формира като към цената за прехвърляне на недвижимите имоти, предмет на сделката,  в груб строеж – на Акт №15, се добави и цената за извършване на довършителните строително-ремонтни дейности (СМР) след Акт № 15 до Акт №16, договорени в предварителния договор. Или, като към цената от 138 000 EUR, по нотариален акт, се добави и цената за довършителните СМР в размер на 110 400 EUR, то общата цена по придобиването на недвижимите имоти става 248 400 EUR /двеста четиридесет и осем хиляди и четиристотин евро/, което при обща застроена площ на закупените имоти от 233 кв.м., от които 212, 80 кв.м. на апартамента и 20, 20 кв.м.на гаража, прави средна цена от 1066 EUR/ на квадратен метър или по 2131 лева/ на квадратен метър застроена площ. Цената е заплатена с лични средства на Цачева и съпруга й – от продажба на собствени и наследствени имоти и от спестявания от заплати.
При евентуални сравнения с цените на други закупени жилища в района следва да се отчете факта, че жилището е закупено „на зелено“. При този вид покупка в момента на подписване на предварителния договор имотът все още не съществува като самостоятелно изграден обект и е много важно купувачът да се довери на продавача, за това че имотът ще бъде построен в договорения вид. При продажбата „на зелено“ освен, че обектът все още не е изграден, в някои случаи, както е и в настоящия, дори не е достигнал степен на завършеност до Акт Обр.14, след която може да бъде прехвърлян, респ. възбраняван. Това е сериозен риск за купувачите, при сключването на предварителния договор. Именно, този риск обосновава по-ниската цена на имотите, закупени от Цецка Цачева „на зелено“ и обуславя липсата на ценова привилегия за нея.
Липсата на релевантен частен интерес във връзка с упражнените от Цецка Ц. правомощия по служба, в качеството й на народен представител и Председател на 43-то Народно събрание, води до липса на конфликт на интереси.
По отношение на подписания на 27.07.2018г. Нотариален акт №152, том II, рег. №6379 по нот.дело № 294 от 2018 г., по силата на който „*** “ АД, гр.С***, ЕИК ***, продава ¾ идеални части на Цецка Цачева Данговска и ¼– на И.Ц.Т. от Апартамент №32 и Гараж №4, находящи се в жилищна сграда в ***, то сделката е извършена като част от сключения от страните на 22.08.2017г. Предварителен договор за строителство и покупко-продажба на недвижим имот в груб строеж с „*** “ АД, ЕИК ***. 
В сигнала липсват твърдения, а и в хода на производството не се събраха доказателства Цецка Ц. да е упражнила правомощия по служба в качеството си на Министър на правосъдието в периода от 04.05.2017г. до 05.04.2019г. и в това й качество лице, заемало публична длъжност по смисъла на чл.3, ал.1, т.4 от ЗПУКИ (отм.), а след 23.01.2018г. – лице, заемащо висша публична длъжност по чл.6, ал.1, т.3 от ЗПКОНПИ, във връзка със закупуването на горепосочените имоти и подписването на нотариален акт на 27.07.2018г., което е една от предпоставките за наличие на конфликт на интереси. 
Следователно, липсата на упражнени правомощия или задължения по служба от лицето, заемащо висша публична длъжност, води до липсата на конфликт на интереси.
Водена от горното и на основание чл.74, ал.1 и ал.2 от ЗПКОНПИ, Комисията за противодействие на корупцията и за отнемане на незаконно придобитото имущество
РЕШИ:
НЕ УСТАНОВЯВА конфликт на интереси по отношение на Цецка Цачева Данговска с ЕГН ***, народен представител и Председател на 43-то Народно събрание и лице, заемащо публична длъжност по чл.3, ал.1, т.3 от ЗПУКИ (отм.),  за това, че на 25.01.2017г. е гласувала „за“ приемането на предложението за изменение и допълнение на §29 от ЗИД на ЗУТ с № 602-01-69/04.11.2016 г. (§33 от окончателната редакция), поради липса на частен интерес, неин или на свързано с нея лице по смисъла на по смисъла на §1, т.1 от ДР на ЗПУКИ (отм.), респ. §1, т.15 от Допълнителните разпоредби на ЗПКОНПИ. 
НЕ УСТАНОВЯВА конфликт на интереси по отношение на Цецка Цачева Данговска с ЕГН ***, Министър на правосъдието в периода от 04.05.2017г. до 05.04.2019г. и в това й качество лице, заемащо публична длъжност по смисъла на чл.3, ал.1, т.4 от ЗПУКИ (отм.), респективно лице, заемащо висша публична длъжност по чл.6, ал.1, т. 3 от ЗПКОНПИ,  във връзка с подписания от нея на 27.07.2018г. Нотариален акт №152, том II, рег. №6379 по нот.дело №294 от 2018г. за закупуване на недвижими имоти, поради липса на упражнени правомощия по служба. 
Препис от решението да се изпрати на Софийска градска прокуратура, с оглед преценка за реализиране на правомощията по чл. 76, ал. 2 от ЗПКОНПИ.
С РЕШЕНИЕТО ДА БЪДЕ ЗАПОЗНАТА Дирекция „Противодействие на корупцията“.
Препис от решението да се изпрати и на Върховна касационна прокуратура във връзка с пр.пр. №3378/ 2019 г. по описа на ВКП. 
КОМИСИЯ:
Заместник - председател:………………/Антон Славчев/
Член:…………………...……………....…/Пламен Йоцов/
Член:…………………………………..../Силвия Къдрева/

